
1. בפנינו ערעור על פסק דין של ועדת הערר לפי חוק הנכים (תגמולים ושיקום) תשי"ט – 1959 (להלן בהתאמה – פסק הדין, הוועדה והחוק), בע"נ 17578-05-21. פסק הדין ניתן ביום 18.9.24. בפסק הדין התקבל ערעור המשיבה על החלטה של קצין התגמולים מיום 20.10.20, לפיה הכיר קצין התגמולים בקיומו של קשר סיבתי חלקי בשיעור של 25% בין תנאי שירותה של המשיבה לבין מחלת טרשת נפוצה אשר התפרצה אצלה במהלך שירותה הצבאי. בפסק הדין התקבל ערעור המשיבה על החלטה זו, ונקבע כי המשיבה זכאית להכרה כנפגעת על פי החוק, בשיעור של 100%. 
2. בהמשך לדיון שהתקיים במעמד הצדדים, הסמיכו הצדדים את בית המשפט לפסוק, על דרך הפשרה, בנושא שיעורו של הקשר הסיבתי בין תנאי השירות של המשיבה לבין המחלה האמורה, תוך קביעה כי השיעור האמור לא יפחת מ – 35% ולא יעלה על 90%. טרם נידרש לעניין זה, מתבקשות מספר קביעות בעלות אופי עקרוני. 
3. ראשית, הוועדה נדרשה בפסק דינה למומחה מטעם קצין התגמולים, פרופ' איתן אוריאל. בין היתר נקבע, כי נחשפו בעדותו שורה של כשלים, סתירות והטיות. כן נקבע, כי עדותו הותירה רושם בלתי אמין. מפסק הדין אף עולה המסקנה כי לדעת הוועדה המומחה לא פעל כנאמן לאינטרס הציבורי. יוחס לו גם, כי לא עשה מאמץ הולם להשגת האמת המדעית. בפסק הדין אף נרמז כי קביעות אלה קשורות לתלות בלתי רצויה ומתמשכת בין פרנסת המומחה לבין משרד הביטחון, העלולה לגרום לניגוד עניינים מובנה של המומחה. 
4. מן החומר שבפנינו עולה, כי לקביעות אלה לא היה עוגן בתשתית שעמדה בפני הוועדה. אדרבא. מעיון בחומר בכללותו עולה, כי התזה הרפואית אשר על יסודה הוכרה לבסוף נכותה של המשיבה הועלתה לראשונה על ידי המומחה, ולא על ידי המשיבה. במידה רבה, באותה עת אף הלך פרופ' אוריאל כברת דרך לא מבוטלת לקראת המשיבה, שעה שהניח כי קיים קשר סיבתי חלקי בין מחלה ויראלית בה חלתה המשיבה בעת שירותה, לבין מחלת הטרשת הנפוצה. זאת, בהתאם לידע המדעי במועד האמור, ולחומר הרפואי בעניינה של המשיבה. הדבר נוטה ללמד על ניקיון דעת, מקצועיות ואי תלות של המומחה. המומחה אף עמד על עמדתו זו לאחר שנשלחו אליו שאלות הבהרה של המערער (ראו פסק דינה של ועדת ערעור מכוח חוק הנכים בע"נ 40940-12-21 מיום 8.12.22). מאליו יובן, כי איננו תמימי דעים עם קביעת הוועדה במקרה הנוכחי, לפיה שינה המומחה את חוות דעתו בשל מניפולציה שהופעלה עליו. לא היה מקום, אפוא, לקביעות הקשות הנזכרות לעיל בכלל, ועל מנת להגיע למסקנה אליה הגיעה הוועדה, אשר ביכרה חוות דעת של מומחית מטעם המשיבה על פני חוות דעתו של פרופ' אוריאל, בפרט. ספק רב אם הן עולות בקנה אחד עם הלכת בית המשפט העליון בבג"ץ 188/96, רע"פ 8226/96 צירינסקי נ' סגן נשיא בית-משפט השלום בחדרה השופט ע' שרון ואח', פ''ד נב(3) 721 (1998). אנו מבטלים, אפוא, קביעות אלה. 
5. שנית, הוועדה מתחה ביקורת כללית על קצין התגמולים. בגדר זה, קבעה הוועדה כי ברקע התנהלותו של פרופ' אוריאל, עומדת שיטת מינויי המומחים מטעם קצין התגמולים. צוין, בהקשר זה, כי בדומה למקרים אחרים, המומחה פועל בשירות משרד הביטחון משך שנים ארוכות. מצב הדברים תואר כ"קבלנות" בעריכת חוות דעת, מצב שתויג כמטריד וככזה שעלול ליצור תלות בלתי רצויה ומתמשכת בין פרנסת המומחה לבין משרד הביטחון, העלולה לגרום לניגוד עניינים כנזכר לעיל. נכתב, בין היתר, כי חובת הנאמנות של הרופא הממונה השתכחה, רגישות העניינים המובאת בפניו אינה זוכה לתשומת הלב הראויה. לקביעות כוללניות וגורפות אלה לא הונחה תשתית של ממש. לא ניתנה למשיב זכות טיעון ממשית ביחס אליהן. במצב דברים זה, לא היה מקום לקביעות האמורות, ואף אותן אנו מבטלים. 
6. שלישית, הוועדה קבעה כי אמת המידה הראייתית בה על המשיבה לעמוד בהוכחת קיומו של קשר סיבתי, היא "מתקבל על הדעת". קביעה זו אינה תואמת את פסיקת בית המשפט העליון. בפסיקה זו נקבע באופן ברור ועקבי, כי נדרשת הוכחה "ברמה מתקבלת מאד על הדעת" (רע"א 2652/19 פלוני נ' מדינת ישראל – קצין התגמולים (11.1.2021), בפסקה 9 לפסק הדין; ההדגשה הוספה), וכי אמת מידה זו דורשת הוכחה "ברף של מעל למאזן הסתברויות". קיים פער משמעותי בין אמת המידה על פיה פעלה הוועדה בפסק הדין לבין אמת המידה האמורה. אכן, הדרישה כי קשר סיבתי יוכח ברמה של "מתקבל על הדעת" מסתפקת בכך שמדובר באפשרות סבירה לקיומו של קשר סיבתי. מדובר בסטנדרט הוכחה נמוך בצורה משמעותית מרף של "מעל למאזן הסתברויות". באופן דומה נציין, כי קביעת הוועדה לפיה לא ניתן לשלול קיומו של קשר סיבתי (ראו פסקאות 132, 134 לפסק הדין), אינה עומדת ברף שנקבע בפסיקת בית המשפט העליון. 
7. אשר לשיעורו של הקשר הסיבתי בין שירותה הצבאי של המשיבה לבין מחלת הטרשת הנפוצה בה לקתה, אנו קובעים, על דרך הפשרה, על יסוד כלל החומר שבפנינו, כי שיעור זה עומד על 65%. 
8. ערעור קצין התגמולים מתקבל, אפוא, בהתאם לאמור לעיל. פסק דינה של הוועדה מבוטל, אפוא. נוכח מהותו של העניין, ובשים לב לאופן בו הסתיים ההליך, אין צו להוצאות בערכאה זו. 
9. אשר להוצאות שהושתו על ידי הוועדה בהחלטה שניתנה בהמשך לפסק הדין, נקודת המוצא היא כי ערכאת ערעור נוקטת ריסון משמעותי בהתערבות בהחלטות כגון אלה, הניתנות על ידי הערכאה המבררת לה האפשרות להתרשם באופן בלתי אמצעי מהתנהלות הצדדים. במקרה זה, ובלא שאנו מאשרים את הקביעות הביקורתיות שבהחלטת הוועדה לעניין זה, לא מצאנו, על פי אמת המידה האמורה, עילה מספקת להתערב בשיעור ההוצאות שהוטלו, בהתחשב בתוצאת ההליך, ובהיקף העבודה שהושקעה בו. 
ניתן היום, י"ב שבט תשפ"ה, 10 פברואר 2025, בהעדר הצדדים.

	עודד שחם, שופט
[אב"ד]
	
	אברהם רובין, שופט
	
	נמרוד פלקס, שופט

